PSขายทำลายสถิติไตรมาส1
พฤกษาฯฝ่าม็อบเดือดฉลุย มั่นใจยอดขายไตรมาส2จะสูงกว่าไตรมาสแรกที่ทำได้8,587 ล้านบาท อานิสงส์บ้านชานเมืองทำให้สองเดือนแรกโกย 4,900 ล้านบาท หวังคอนโดฯดันทะลุ
1 มิ.ย. 2553

พฤกษาฯฝ่าม็อบเดือดฉลุย มั่นใจยอดขายไตรมาส2จะสูงกว่าไตรมาสแรกที่ทำได้8,587 ล้านบาท อานิสงส์บ้านชานเมืองทำให้สองเดือนแรกโกย 4,900 ล้านบาท หวังคอนโดฯดันทะลุ
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการบริษัทพฤกษาเรียลเอสเตท (PS)เปิดเผยว่า แม้ว่าไตรมาส2ปีนี้จะมีการชุมนุมประท้วงในเขตกรุงเทพฯและจราจลเผาเมือง แต่ยอดขายสองเดือนแรกของไตรมาส2ของบริษัททำได้แล้วที่ 4,900ล้านบาทส่วนใหญ่มาจากยอดขายโครงการแถบชานเมือง
“ยอดขายเดือนพ.ค.สูงถึง 3,000 ล้านบาทสูงกว่าเดือนเม.ย.ที่อยู่เพียง1,900 ล้านบาท และหวังว่าโครงการคอนโดมิเนียมThe Seed Atom ซอยอารีย์ ที่จะเปิดขายในวันที่ 6 มิ.ย.นี้จะดันยอดขายให้สูงกว่าไตรมาสแรกที่ทำได้ 8,587 ล้านบาท”นายทองมากล่าว
ทั้งนี้ โครงการคอนโดมิเนียมThe Seed Atom เลื่อนเปิดให้ลูกค้าชมโครงการตั้งแต่วันที่ 28พ.ค.-วันที่ 5มิ.ย.ซึ่งมีผู้เข้าเยี่ยมชมโครงการเป็นจำนวนมาก คาดว่ายอดขายคงหมดเร็วหลังจากเลื่อนวันเปิดขายวันที่ 20พ.ค.ที่ผ่านมา 
นายทองมาเชื่อว่า ความต้องการคอนโดมิเนียมในกรุงเทพฯยังมีอยู่มากแม้เกิดเหตุการณ์จราจลแต่จะมีผลกระทบต่อการขายในช่วงวิกฤติเท่านั้น ทำให้ยอดขายคอนโดมิเนียมโดยภาพรวมปัจจุบันในตลาดคิดเป็นสัดส่วนถึง 50%ต่อยอดขายที่อยู่อาศัยทั้งหมดที่มีอยู่ในตลาดปีละ 7 หมื่นหน่วย
ดังนั้นบริษัทจึงยังยืนยันเป้าหมายยอดขายสิ้นปีนี้ที่ 2.9หมื่นล้านบาท และรายได้ 2.4หมื่นล้านบาทจากไตรมาสแรกที่มีรายได้ 6,655 ล้านบาทแล้ว
ปัจจุบันบริษัทมีรอบระยะเวลาก่อสร้างนับตั้งแต่ลูกค้าจองจนถึงวันโอนสำหรับโครงการแนวราบบ้านเดี่ยวและทาวน์เฮาส์เฉลี่ย 98วัน คาดว่าสิ้นปีนี้จะลดลงเหลือ 80 วันและมีเป้าหมายให้ได้ 60 วันในอนาคต
สำหรับการเสนอขายหุ้นกู้มูลค่า2,500 ล้านบาทระหว่างวันที่ 21-23มิ.ย.นี้ที่ได้อันดับเครดิตA เพื่อลงทุนขยายโรงงานพรีคาสต์ผลิตส่วนประกอบบ้านสำเร็จรูปและเป็นเงินทุนหมุนเวียน